CELEX: 32019R0662
Language: bg
Date: 2019-04-25 00:00:00
Title: Регламент за изпълнение (ЕС) 2019/662 на Комисията от 25 април 2019 година за удължаване на срока на дерогацията от Регламент (ЕО) № 1967/2006 на Съвета по отношение на минималното разстояние от брега и минималната дълбочина за улов на стъкленка (Аphia minuta), на риба от вида Pseudaphia ferreri и на смарид (Spicara smaris) с корабни грибове в част от териториалните води на Испания (Балеарски острови)

26.4.2019   
               
               
                  BG
               
               
                  Официален вестник на Европейския съюз
               
               
                  L 112/16
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/662 НА КОМИСИЯТА
         от 25 април 2019 година
         за удължаване на срока на дерогацията от Регламент (ЕО) № 1967/2006 на Съвета по отношение на минималното разстояние от брега и минималната дълбочина за улов на стъкленка (Аphia minuta), на риба от вида Pseudaphia ferreri и на смарид (Spicara smaris) с корабни грибове в част от териториалните води на Испания (Балеарски острови)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (1), и по-специално член 13, параграф 5 от него,
         като има предвид, че:
         
                     (1)
                  
                  
                     С член 13, параграф 1 от Регламент (ЕО) № 1967/2006 се забранява използването на теглени съоръжения в рамките на 3 морски мили от брега или в рамките на 50-метровата изобата, когато тази дълбочина е достигната на по-малко разстояние от брега.
                  
               
                     (2)
                  
                  
                     По искане на някоя от държавите членки Комисията може да позволи дерогация от член 13, параграф 1 от Регламент (ЕО) № 1967/2006, ако са изпълнени определени условия по член 13, параграфи 5 и 9.
                  
               
                     (3)
                  
                  
                     С Регламент за изпълнение (ЕС) № 1233/2013 на Комисията (2) беше предоставена дерогация от член 13, параграф 1, първа алинея от Регламент (ЕО) № 1967/2006 със срок до 6 декември 2016 г.
                  
               
                     (4)
                  
                  
                     На 9 август 2016 г. компетентните органи на Испания поискаха от Комисията да удължи срока на дерогацията след края на периода на прилагане на Регламент (ЕС) № 1233/2013. Испанската страна представи актуализирана информация, с която обосновава удължаването на срока на дерогацията.
                  
               
                     (5)
                  
                  
                     Поисканата от Испания дерогация и свързаният с нея проект на план за управление бяха разгледани от Научния, технически и икономически комитет по рибарство (НТИКР) на неговата 53-та пленарна сесия, проведена през октомври 2016 г. (3).
                  
               
                     (6)
                  
                  
                     НТИКР отбеляза, че новият проект на план за управление за 2016—2019 г. е значително подобрен в сравнение с предишния план за управление, приет през 2013 г. Той обаче посочи някои аспекти, които се нуждаят от допълнителна обосновка и пояснение, по-конкретно по отношение на повишаването на гъвкавостта във връзка с преброяването на флота, извършването на дейности над пластове морска трева от вида Posidonia, разделянето на водите около остров Майорка в две зони на управление, увеличаването на сезонния общ допустим улов и удължаването на риболовния сезон за смарида.
                  
               
                     (7)
                  
                  
                     В контекста на оценката на НТИКР Комисията поиска допълнителна информация и разяснения, които Испания ѝ предостави на 19 юни и на 6 ноември 2017 г., заедно с научно изследване (4). Испания оттегли две предложения за изменение на плана за управление: за разделянето на водите около остров Майорка в две зони на управление и за удължаването на риболовния сезон за смарида.
                  
               
                     (8)
                  
                  
                     Съгласно член 19, параграф 2 от Регламент (ЕО) № 1967/2006 Испания прие плана за управление със съответното постановление (5).
                  
               
                     (9)
                  
                  
                     Поисканото от Испания удължаване на срока на дерогацията отговаря на условията, посочени в член 13, параграфи 5 и 9 от Регламент (ЕО) № 1967/2006.
                  
               
                     (10)
                  
                  
                     Съществуват специфични географски ограничения, обусловени както от малкия размер на континенталния шелф, така и от пространственото разпределение на целевия вид, обхващащо само определени участъци в крайбрежните райони на дълбочина, по-малка от 50 метра.
                  
               
                     (11)
                  
                  
                     Риболовът с корабни грибове не може да се извършва с други уреди и не оказва значително въздействие върху морската среда. Този вид риболов е селективен, тъй като грибовете се теглят във водния стълб и нямат контакт с морското дъно.
                  
               
                     (12)
                  
                  
                     Искането се отнася до кораби, които са вписани в регистъра на корабите, воден от Генералната дирекция за риболова и морските райони на Балеарските острови, и за които е известно, че са извършвали тази риболовна дейност в района в продължение на повече от пет години и извършват дейности съгласно плана за управление, регулиращ улова на стъкленка (Аphia minuta), на риба от вида Pseudaphia ferreri и на смарид (Spicara smaris) с корабни грибове. Тези кораби са включени в списъка, изпратен на Комисията съгласно изискванията на член 13, параграф 9 от Регламент (ЕО) № 1967/2006.
                  
               
                     (13)
                  
                  
                     Поисканата от Испания дерогация се отнася до ограничен брой кораби — общо 55.
                  
               
                     (14)
                  
                  
                     Планът за управление гарантира, че няма да има бъдещо увеличаване на риболовното усилие, тъй като разрешенията за риболов ще се издават само за посочените 55 кораба и ще бъде определен общ максимален таван на тонажа и мощността.
                  
               
                     (15)
                  
                  
                     Тъй като съответните риболовни дейности се извършват много близо до брега, те не възпрепятстват дейностите на други кораби.
                  
               
                     (16)
                  
                  
                     Съответните риболовни дейности отговарят на изискванията на член 4, параграф 1 от Регламент (ЕО) № 1967/2006, които чрез дерогация позволяват риболова над защитени местообитания, ако той се извършва при определени условия и без контакт с пласта морска трева на дъното.
                  
               
                     (17)
                  
                  
                     Тъй като съответните риболовни дейности са селективни, оказват незначително въздействие върху околната среда и не са повлияни от разпоредбите на член 4, параграф 5 от Регламент (ЕО) № 1967/2006, те са допустими за дерогацията по отношение на минималния размер на окото на мрежите, посочена в член 9, параграф 7 от Регламент (ЕО) № 1967/2006. Следователно правилата относно минималния размер на окото на мрежите, посочен в член 9, параграф 3, не се прилагат.
                  
               
                     (18)
                  
                  
                     Изискванията по член 8, параграф 1, буква з) от Регламент (ЕО) № 1967/2006 не са приложими, тъй като се отнасят за траулери.
                  
               
                     (19)
                  
                  
                     Дейността на корабните грибове е регламентирана в испанския план за управление, за да се гарантира, че уловът на видовете, посочени в приложение III към Регламент (ЕО) № 1967/2006, е минимален и че риболовните дейности не са насочени към главоноги.
                  
               
                     (20)
                  
                  
                     Испанският план за управление включва мерки за наблюдение на риболовните дейности в съответствие с член 13, параграф 9, трета алинея от Регламент (ЕО) № 1967/2006 и членове 14 и 15 от Регламент (ЕО) № 1224/2009 на Съвета (6).
                  
               
                     (21)
                  
                  
                     Поради това исканото удължаване на срока на дерогацията следва да бъде предоставено.
                  
               
                     (22)
                  
                  
                     Съгласно плана за наблюдение, предвиден в нейния план за управление, Испания следва да изпрати на Комисията доклад в установения срок.
                  
               
                     (23)
                  
                  
                     Продължителността на удължения срок на дерогацията следва да се ограничи, за да могат да бъдат предприети бързи коригиращи мерки за управление, в случай че в доклада до Комисията се съдържат данни за незадоволителен природозащитен статус на експлоатирания запас, като същевременно се предвиди възможност за оптимизиране на научната база с цел подобряване на плана за управление.
                  
               
                     (24)
                  
                  
                     Тъй като срокът на дерогацията, предоставена с Регламент за изпълнение (ЕС) № 1233/2013, изтече на 6 декември 2016 г., настоящият регламент следва да се прилага от 6 декември 2016 г.
                  
               
                     (25)
                  
                  
                     Мерките, предвидени в настоящия регламент, са в съответствие със становището на Комитета по рибарство и аквакултури,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Дерогация
            Член 13, параграф 1 от Регламент (ЕО) № 1967/2006 не се прилага по отношение на извършвания в териториалните води на Испания в близост до крайбрежието на автономна област Балеарски острови улов на стъкленка (Аphia minuta), на риба от вида Pseudaphia ferreri и на смарид (Spicara smaris) с корабни грибове, използвани от кораби:
            
                        а)
                     
                     
                        които са вписани в регистъра на корабите, воден от Генералната дирекция за риболова и морските райони на Балеарските острови;
                     
                  
                        б)
                     
                     
                        за които е известно, че са извършвали тази риболовна дейност в района в продължение на повече от пет години и за които не се предвижда бъдещо увеличаване на риболовното усилие; и
                     
                  
                        в)
                     
                     
                        които притежават разрешение за риболов и извършват дейност съгласно плана за управление, приет от Испания в съответствие с член 19, параграф 2 от Регламент (ЕО) № 1967/2006.
                     
                  
         
            Член 2
            План за наблюдение и докладване
            В срок до юни 2019 г. Испания изпраща на Комисията доклад, изготвен в съответствие с плана за наблюдение, който се съдържа в плана за управление, посочен в член 1, буква в).
         
         
            Член 3
            Влизане в сила и срок на прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 6 декември 2016 г. до 31 декември 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 25 април 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 409, 30.12.2006 г., стр. 11.
         
            (2)  Регламент за изпълнение (ЕС) № 1233/2013 на Комисията от 29 ноември 2013 г. за предоставяне на дерогация от Регламент (ЕО) № 1967/2006 по отношение на минималното разстояние от брега и минималната дълбочина за улов на стъкленка (Аphia minuta), на риба от вида Pseudaphia ferreri и на смарид (Spicara smaris) с корабни грибове в част от териториалните води на Испания (Балеарски острови) (ОВ L 322, 3.12.2013 г., стр. 17).
         
            (3)  Доклад от 53-тата пленарна сесия на НТИКР (PLEN-16-03, JRC103924): https://stecf.jrc.ec.europa.eu/reports/plenary
         
            (4)  Проучване относно улова на смарид, извършван с корабни грибове на остров Ибиса, 30.5.2017 г. (Estudio de la pesca de „gerret“ con artes de tirada en la Isla de Ibiza, 30.5.2017).
         
            (5)  Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB No 035, 16.3.2019 г., стр. 9442).
         
            (6)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).